b'\n_START_ARTICLE_\nJuli Junyer i Padern\n_START_SECTION_\nBiografia\n_START_PARAGRAPH_\nNascut a Vilamaniscle, procedia de Cal Nin, una fam\xc3\xadlia senzilla. Va estudiar a l\'\xc3\xbanica escola del poble gr\xc3\xa0cies a la fam\xc3\xadlia Gorgot, propietaris de la que avui \xc3\xa9s la Torre Galatea de Figueres, que li pag\xc3\xa0 els estudis. De jove destac\xc3\xa0 i continu\xc3\xa0 al Col\xc2\xb7legi Salesi\xc3\xa0 de Girona, i d\'all\xc3\xad, volent-se dedicar a la vida religiosa, an\xc3\xa0 al Seminari de Campello (Alacant). Hi va fer la professi\xc3\xb3 religiosa el 1912. Fou ordenat prevere el 1921. Segons el pare Alberti, salesi\xc3\xa0, Junyer era intel\xc2\xb7lectualment reflexiu, sensible, treballador, ben preparat per a la direcci\xc3\xb3 espiritual, bon m\xc3\xbasic i de tarann\xc3\xa0 bondad\xc3\xb3s. Fou professor a Girona, impartint filosofia, literatura i cant gregori\xc3\xa0, i s\'encarreg\xc3\xa0 de la formaci\xc3\xb3 de religiosos. _NEWLINE_En esclatar la Guerra civil espanyola es va refugiar a casa dels seus pares a Vilamaniscle, on el mar\xc3\xa7 de 1938 fou detingut per un grup de milicians. S\'explica que un familiar directe, que era l\'alcalde republic\xc3\xa0 del poble, el va acompanyar i va dir als milicians que si mataven el salesi\xc3\xa0, tamb\xc3\xa9 l\'haurien de matar a ell, i els van deixar anar. El religi\xc3\xb3s, per\xc3\xb2, va tornar a Girona i va col\xc2\xb7laborar en la fugida per la frontera d\'alguns salesians. Una de les expedicions va \xc3\xa9sser interceptada i s\'acus\xc3\xa0 Junyer d\'\xc3\xa9sser-ne l\'instigador, encara que ell assegurava que s\'havia limitat a donar els sagraments de la confessi\xc3\xb3 i comuni\xc3\xb3 a aquells que fugien. _NEWLINE_El Tribunal d\'Espionatge i Alta Tra\xc3\xafci\xc3\xb3 el va acusar d\'espionatge. Mentre estava a la Pres\xc3\xb3 Model de Barcelona es van fer gestions per aconseguir l\'indult, per\xc3\xb2 una carta seva havia estat trobada en mans dels detinguts sorpresos en intentar passar la frontera, i fou condemnat a mort el 23 de mar\xc3\xa7 de 1938 per "espionatge i altra tra\xc3\xafci\xc3\xb3". Fou afusellat al fossar del Castell de Montju\xc3\xafc de Barcelona, cap a les 7 del mat\xc3\xad del dia 26 d\xe2\x80\x99abril de 1938.\n_START_SECTION_\nVeneraci\xc3\xb3\n_START_PARAGRAPH_\nVa ser beatificat per Joan Pau II l\'11 de mar\xc3\xa7 de 2001 amb altres m\xc3\xa0rtirs de la Guerra Civil. El seu cos va \xc3\xa9sser traslladat a la parr\xc3\xb2quia de Villamaniscle.'